Tryggingafélag bendir sumarhúsaeigendum á hættuna á frostskemmdum Búast má við miklu frosti á landinu næstu daga ef marka má veðurspár . Tryggingafélagið VÍS vill skora á eigendur sumarhúsa í Borgarfirði og á Suðurlandi að gæta að frágangi vatnslagna því fjölmörg dæmi eru um frostskemmdir við þessar aðstæður þegar saman fer mikið frost og vindur . Einar Sveinbjörnsson hjá Veðurvaktinni segir frostið geta orðið 15 til 22 gráður frá því seinnipartinn á morgun fimmtudag og fram á föstudag , en eftir það tekur að hlýna á ný . „ Á Suður - og Vesturlandi eru rúmlega 70% sumarhúsa á landinu og mikilvægt að eigendur þeirra séu meðvitaðir um hættuna á því að frjósi í lögnum . Lítill snjór á jörðu eykur svo enn frekar áhættuna , “ segir í tilkynningu frá VÍS . Þá segir að vatnstjón í sumarhúsum verði oft mjög alvarleg , einkum ef heitt vatn fer að leka í frostsprungnum lögnum . Oft uppgötvast skaðinn ekki fyrr en dögum eða jafnvel vikum eftir að frostskemmdir verða . Í verstu tilfellunum hafa hús og innbú eyðilagst . Vatnsvarnir eru því gríðarlega mikilvægar í sumarhúsum . Ef hús er hitað upp með vatni er öruggast að hafa lokað hringrásarkerfi . Muna þarf að skrúfa ávallt fyrir neysluvatn þegar hús er yfirgefið og tæma lagnir t.d. með því að skrúfa frá krana inni þar til hættir að renna . Vissara er fyrir sumarhúsaeigendur að huga að híbýlum sínum í tengslum við þennan frostakafla og minnast þess að oft byrjar ekki að leka fyrr en hlýna tekur á ný . Nánari upplýsingar um öryggi í sumarhúsum er að finna á www.vis.is